SET ปิดเย็นเหลือบวก 6 จุด รับแรงกดดันระงับ Test & Go – มาตรการกระตุ้นศก. เน้นใช้ปี 65
SET ปิดเหลือบวก 6 จุด หลังมาตรการกระตุ้นศก. ส่วนใหญ่จะใช้ในปี 65 และมีการชะลอการเดินทางสำหรับนักท่องเที่ยว แนะติดตามการประชุมกนง.ในวันพรุ่งนี้ และติดตามการแพร่ระบาดโอมิครอนต่อไป
21 ธ.ค. 2564

โดยนักวิเคราะห์ กล่าวว่า ตลาดหุ้นไทยในช่วงแรกบวกได้ค่อนข้างดี เป็นการฟื้นตัวตามตลาดหุ้นในภูมิภาคเอเชียที่ต่างปรับตัวขึ้นกันทั่วหน้าราว 0.5% ยกเว้นตลาดหุ้นญี่ปุ่นขึ้นแรงถึง 2% เช่นเดียวกับตลาดในยุโรปที่เทรดบ่ายนี้ก็ฟื้นตัวขึ้นได้ราว 0.8% หลังจากที่ได้ปรับตัวลงไปมาก จากความกังวลสถานการณ์การแพร่ระบาดไวรัสโควิดสายพันธุ์โอมิครอนในยุโรป
ส่วนบ้านเราหลังจากที่ทราบผลการประชุมคณะรัฐมนตรี (ครม.) ในเรื่องการออกมาตรการกระตุ้นเศรษฐกิจ ส่วนใหญ่จะใช้ในปี 2565 และมีการชะลอการเดินทางสำหรับนักท่องเที่ยว ทำให้ดัชนีฯลดช่วงบวกลงมาเล็กน้อย แต่โดยรวมยังบวกได้หลังจากที่ปรับตัวลงไปมากแล้ว นอกจากนี้ยังต้องติดตามการประชุมกนง.ในวันพรุ่งนี้ และติดตามสถานการณ์การแพร่ระบาดไวรัสโควิดสายพันธุ์โอมิครอนต่อไป รวมถึงคืนนี้จับตาการแถลงของ “ไบเดน” ซึ่งอาจมีเรื่องสถานการณ์การแพร่ระบาดไวรัสโควิดด้วย
สำหรับแนวโน้มการลงทุนในวันพรุ่งนี้ (22 ธ.ค.) นักวิเคราะห์ กล่าวว่า ตลาดฯคงจะแกว่งออกด้านข้างหลังจากที่ใกล้จะถึงวันหยุดระยะยาวของฝั่งยุโรปในอีก 1-2 วันข้างหน้า ซึ่งก็อาจจะทำให้ตลาดซบเซาได้
ทั้งนี้พร้อมให้แนวรับ 1,615 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
BRI มูลค่าการซื้อขาย 4,870.41 ล้านบาท ปิดที่ 12.40 บาท เพิ่มขึ้น 1.90 บาท
GPSC มูลค่าการซื้อขาย 4,286.12 ล้านบาท ปิดที่ 81.75 บาท เพิ่มขึ้น 3.25 บาท
EA มูลค่าการซื้อขาย 2,340.73 ล้านบาท ปิดที่ 93.00 บาท ราคาไม่เปลี่ยนแปลง
KBANK มูลค่าการซื้อขาย 1,814.63 ล้านบาท ปิดที่ 137.00 บาท เพิ่มขึ้น 0.50 บาท
SCB มูลค่าการซื้อขาย 1,641.93 ล้านบาท ปิดที่ 123.00 บาท เพิ่มขึ้น 1.00 บาท